als_Latn dik_Latn sag_Latn
Vllaznia në të shkuarën, pikërisht në momentin e saj me humorin më të mirë ka prodhuar ndonjë rezultat “vdekjeprurës” nga pas. Ky është momenti për t’u administruar mirë e për të harruar inatet apo problemet e së shkuarës.
Vllaznia ka befasuar edhe vetveten, teksa ka fituar në ndoshta fushën më të vështirë të kampionatit shqiptar, Laç, dhe bashkangjitur ka marrë 3 pikë jetësore për qëllimin mbijetesë, por tani e tutje shkodranët nuk duhet të përsërisin gabimet e së shkuarës, nëse duan që në fund të edicionit ta shohin veten mes 10 më të mirëve të sezonit të ardhshëm në Superiore. Jo rrallëherë dhe jo vetëm këtë sezon, Vllaznia ka bërë një ose disa rezultate rresht befasuese dhe pikërisht atëherë kur duhej të jepet “goditja përfundimtare e objektivit”, skuadra ka dështuar, duke u futur në një qorrsokak ndeshjesh e rezultatesh që kanë prodhuar dhe rënie në renditje.
Pikë së pari, komuniteti dhe klubi duhet të heqë dorë nga mania e diskriminimit. Nuk diskutohet që në këtë kampionat gjyqtarët luajnë një rol të rëndësishëm, por në thelb të 12 skuadrat me “pluse e minuse” kanë marrë çfarë kanë merituar dhe përqindja e madhe e pozicioneve që kanë në renditje është produkt i asaj çfarë kanë dhënë në fushën e lojës.
Njëherazi në Shkodër nuk duhet të mendojnë më për aleancat e dëmshme. Aleanca krijohet mes dy klubeve me qëllim të përbashkët përfitimi dhe sigurisht që dhe Vllaznia e ka bërë dhe do ta bëjë edhe vetë nëse realisht i paraqitet si opsion.
Më shumë se kaq, në Shkodër e kudo (e njëjta vlen edhe për Tiranën e Flamurtarin) duhet të heqin dorë nga patetizmi i vazhdueshëm i emrit dhe traditës që duhet të qëndrojë se s’bën në Superiore. Ok, nisur dhe nga dëshira personale e një tifozi të futbollit me emra të mëdhenj, jam i pari që e trumpetoj një gjë të tillë, por nuk duhet harruar se ky lloj opinioni të bën detyrimisht fitues në fushë. Të gjithë duan të mbijetojnë dhe askush nuk preket ngaqë Vllaznia është klubi më i hershëm në vend, apo se Tirana ka më shumë trofe se kushdo.
Po çfarë duhet të bëjë Vllaznia? Pikë së pari, deri në fund të sezonit shkodranët, kushdo dhe kudo qofshin, duhet të heqin dorë nga akuzat apo analizat që rëndojnë situatën. Rudi Vata në deklaratat e tij mund të ketë “njëmijë e një të vërteta” (janë për t’u vërtetuar), por a është ky momenti që shkodranët të fillojnë e të ngacmojnë njëri-tjetrin duke prishur qetësinë dhe harmoninë që ka nevojë skuadra?! Në këtë moment edhe të duash nuk bën dot as merkato e nuk “blen” dot as president, kështu që në këto javë të mbetura është më mirë që palët të heshtin dhe të inkurajojnë ata që luajnë për të bërë më të mirën. Sigurisht që klubi nuk duhet të qëndrojë duarkryq. Futbolli është para, dhe nëse lojtarët nuk motivohen financiarisht me rroga në kohë reale dhe me premio, askush nuk jep më shumë se 100%, siç ka nevojë tani Vllaznia.
E fundit, por jo nga rëndësia janë tifozët. Shkodra me shumë gjasa është ndër qytetet me masivizimin më të madh në stadium, por nuk duhet nënvlerësuar që ky ekip ka nevojë edhe në transfertë. Prezenca e tifozëve kuqeblu nëpër stadiumet e tyre është e rëndësishme sepse tifozi është “arma e 12-të” e tyre! Sigurisht që jetojmë në një kohë krize financiare, por një sforco relativisht e pranueshme në javët e mbetura nuk është një rëndesë e jashtëzakonshme.
Vllaznia duhet të shpëtojë edhe sepse, nëse bën një sondazh, 100% e tifozëve në mbarë vendin duan që ajo të jetë pjesë e Superiores. Por dikush duhet të dalë dhe në këtë kontekst, dëshirat apo sondazhi virtual nuk vlejnë. Vllaznia duhet të shpëtojë vetë! Mund t’ia dalë!
Mjaft më me akuza për gjyqtarët, aleanca, mungesë dashamirësie, apo me akuza brenda llojit dhe me personazhe shkodranë që akuzojnë njëri-tjetrin. Ky është momenti kur skuadra ka nevojë për stimul financiar (rroga në kohë reale dhe premio për çdo ndeshje). Pa para në mes, askush nuk bën 100%. Kjo skuadër ka nevojë edhe për tifozë. Vërtetë Shkodra ka ndoshta masivitetin më të madh të njerëzve ndër vite në impiantin e saj, por tifozët duhet të jenë prezentë edhe në transfertë. Vllaznia duhet të shpëtojë. Gjithë Shqipëria uron që ajo të jetë në Superiore, por në fund dikush duhet të dalë dhe askush nuk do t’i falë asgjë. Ajo mund t’ia dalë!
als_Latn als_Latn als_Latn als_Latn als_Latn als_Latn als_Latn als_Latn als_Latn